FPRR 35 straipsnyje nurodyta, kad PSŠ suteikia prieigą prie prekybos vietų vadovaudamasi nediskriminavimo ir skaidrumo principais, kad atliktų sandorių tarpuskaitą, nepaisant to, kurioje prekybos vietoje sandoris sudarytas. Šiomis aplinkybėmis atviros ir nediskriminacinės prieigos tikslas – užtikrinti, kad prekybos vietai būtų suteikiama teisė į nediskriminacines sąlygas, kurios tos prekybos vietos platformoje prekiaujamoms sutartims taikomos: i) užstato reikalavimų ir ekonominiu požiūriu lygiaverčių sutarčių užskaitos ir ii) garantinių įmokų užskaitos pagal susijusias sutartis, kurių tarpuskaitą atlieka ta pati PSŠ, atžvilgiu. Tai turėtų suteikti prekybos vietoms galimybę nuspręsti, kurios PSŠ gali atlikti sandorio, įvykdyto jų platformose, tarpuskaitą.

Tačiau pagal FPRR buvo numatyta, kad tam tikromis aplinkybėmis dėl suteikiamos atviros prieigos prie PSŠ ir prekybos vietų gali kilti rizika ir atsirasti galimų trūkumų, kurie galėtų nusverti didesnės konkurencijos politikos tikslus. Atsižvelgiant į tai, FPRR 35 ir 36 straipsniuose nustatytos sąlygos, kuriomis galima atsisakyti suteikti prieigą. Todėl PSŠ ir prekybos vietos kompetentingos institucijos gali atsisakyti suteikti prieigą prie konkrečios PSŠ arba prekybos vietos, jeigu dėl prieigos suteikimo: i) kiltų grėsmė sklandžiam ir tvarkingam rinkos veikimui, visų pirma dėl likvidumo fragmentacijos, arba būtų neigiamai paveikta sisteminė rizika, arba ii) reikėtų sąveikos susitarimo (dėl BIFP), išskyrus atvejus, kai prekybos vieta ir susijusios PSŠ pritarė tokiam susitarimui, o riziką, kylančią dėl šio susitarimo, užstatu apdraudžia trečioji šalis. Be to, PSŠ ir prekybos vietos taip pat gali atsisakyti suteikti prieigą, jei dėl jos kyla pernelyg didelė rizika, kurios negalima valdyti, remiantis planuojama sandorių apimtimi, veiklos rizika ir sudėtingumu, taip pat kitais veiksniais, dėl kurių kyla pernelyg didelė rizika.

Šios sąlygos išsamiai išdėstytos prekybos vietų ir pagrindinių sandorio šalių tarpuskaitos prieigos techniniame reguliavimo standarte, kuris taip pat apima sąlygas, kuriomis suteikiama prieiga, pranešimo procedūras ir kitus reikalavimus. Visų pirma techniniame standarte patikslinamos įvairios rizikos rūšys, grindžiamos planuojama sandorių apimtimi, veiklos rizika ir sudėtingumu, taip pat kitais veiksniais, dėl kurių kyla pernelyg didelė rizika (pvz., naujas produktas, grėsmė ekonominiam PSŠ arba prekybos vietos gyvybingumui, teisinė rizika arba prekybos ir tarpuskaitos taisyklių nesuderinamumas).

Be to, FPRR nustatomos konkrečios nuostatos, kad būtų tinkamai atsižvelgiama į BIFP sudėtingumą ir problemas, kurios gali būti susijusios su atvira ir nediskriminacine prieiga. Visų pirma BIFP yra sudėtingos dėl savo ilgų terminų ir sverto poveikio.

BIFP atveju prekybos vieta arba PSŠ per šešis mėnesius, o ne per tris mėnesius, kaip kitų finansinių priemonių atveju, pateikia raštu atsakymą ir suteikia prieigą per tris mėnesius nuo teigiamo atsakymo į prašymą suteikti prieigą pateikimo dienos. Jeigu kompetentinga institucija, prekybos vieta arba PSŠ atsisako suteikti prieigą, ji pateikia išsamias savo sprendimo priežastis ir informuoja savo kompetentingą instituciją.

FPRR taip pat numatytos pereinamojo laikotarpio nuostatos prekybos vietoms, kurios siūlo prekybos BIFP, kurios metinė nominalioji pardavimo suma nesiekia 1 000 000 mln. EUR, paslaugas, ir kurios gali netaikyti atviros ir nediskriminacinės prieigos nuostatų trisdešimt mėnesių (ir iki šešiasdešimt mėnesių tam tikromis sąlygomis) nuo FPRR taikymo dienos.

Galiausiai vadovaudamasi FPRR 52 straipsnio 12 dalimi ir atsižvelgdama į šios ataskaitos išvadas, Komisija gali nuspręsti FPRR 35 ir 36 straipsnių BIFP netaikyti ne ilgiau kaip 30 mėnesių, remdamasi EVPRI konsultuojantis su ESRV parengtu rizikos vertinimu. FPRR 54 straipsnio 2 dalyje taip pat nustatyta, kad jeigu Komisija nusprendžia, kad nėra poreikio BIFP laikinai netaikyti FPRR 35 ir 36 straipsnių, PSŠ arba prekybos vieta gali pateikti prašymą savo kompetentingai institucijai dėl leidimo pasinaudoti pereinamojo laikotarpio nuostatomis. Kompetentinga institucija gali įvertinti riziką, kylančią tvarkingam atitinkamos PSŠ ar prekybos vietos veikimui dėl atviros ir nediskriminacinės prieigos BIFP atžvilgiu, ir gali nuspręsti, kad iki 2020 m. liepos 3 d. pereinamąjį laikotarpį atitinkamai PSŠ ar prekybos vietai nebūtų taikomos prieigos pareigos.

4.BIFP RINKOS STRUKTŪRA

Reikėtų pažymėti, kad EVPRI rizikos vertinimas paskelbtas 2016 m. balandžio mėn., labai ankstyvu naujų reguliavimo reikalavimų, kuriais siekiama užtikrinti, kad: i) prekyba likvidžiomis ir standartizuotomis išvestinėmis finansinėmis priemonėmis kiek įmanoma būtų vykdoma prekybos vietose ir ii) tiek ne biržos išvestinių finansinių priemonių, tiek BIFP tarpuskaita būtų atliekama centralizuotai, siekiant sumažinti sisteminę riziką, įgyvendinimo etapu arba iki įgyvendinimo.

Kartu su ESRV EVPRI mano, kad, pagal FPRR 28 straipsnį nustačius pareigą ne biržos išvestinėmis finansinėmis priemonėmis, kurios atitinka tam tikras sąlygas, prekiauti prekybos vietoje, padaugės išvestinių priemonių, kuriomis prekiaujama prekybos vietose, įskaitant reguliuojamas rinkas. Todėl reguliuojamose rinkose siūlomos išvestinės finansinės priemonės bus laikomos BIFP ir joms pagal FPRR 29 straipsnį bus taikoma PSŠ atliekamos BIFP tarpuskaitos pareiga.

Remiantis EVPRI nustatytais faktais, Europos išvestinių finansinių priemonių rinka daugiausia yra nebiržinė. 2016 m. birželio mėn. pabaigoje bendras BIFP rinkos dydis šiek tiek viršijo 10 % bendros išvestinių finansinių priemonių rinkos, kuri pati nuo 2008 m. mažėja. Kiek tai susiję su nominaliąja neapmokėta suma, BIFP rinką daugiausia sudaro palūkanų normų išvestinės finansinės priemonės, išskaidytos į 60 % pasirinkimo sandorių ir 40 % ateities sandorių.

EVPRI rizikos vertinime taip pat pabrėžiama, kad pastaraisiais metais nuolat labai mažėjo su BIFP susijusios nominaliosios neapmokėtos sumos, kurios tarpuskaita vykdoma kasdien, procentinė dalis ir palaipsniui buvo pereinama prie ilgesnio termino priemonių.

EVPRI taip pat apibūdina Europos BIFP rinką kaip labai koncentruotą rinką tiek prekybos, tiek tarpuskaitos lygmeniu, kartu su vertikaliai integruota rinkos infrastruktūra, kurioje dominuojančios prekybos ir tarpuskaitos struktūros yra tų pačių integruotų grupių dalis. 2014 m. didžiausios PSŠ, kai kalbama apie BIFP sandorių, kurių tarpuskaita atlikta, skaičių, rinkos dalis siekė 58 %, o trijų didžiausių kartu – 90 % rinkos. Mažesniems rinkos dalyviams tenka likusios rinkos dalys.

Vertindama rinkos struktūrą remdamasi turto klase, EVPRI daro išvadą, kad rinka yra dar labiau koncentruota – vienai biržai tenka daugiau kaip 70 % akcijų BIFP, išreikštų prekybos verte, o kitai – apie 80 % obligacijų BIFP, taip pat išreikštų prekybos verte.

Biržos prekių BIFP atvejis yra šiek tiek kitoks (išskyrus energetikos BIFP), kadangi biržos prekių BIFP rinka yra labai specializuota ir joje nepersidengia prekybos vietų ir PSŠ veikla.

Tuo tarpu nebiržinėje rinkoje šiuo metu įgyvendinant ERIR tarpuskaitos prievolę, jau dabar didelės dalies (ir ateityje ji toliau didės) išvestinių finansinių priemonių sandorių, kuriais prekiaujama ne biržoje, tarpuskaitą atlieka PSŠ. Remdamasi EVPRI techniniais reguliavimo standartais pagal ERIR, Europos Komisija iš tikrųjų jau priėmė palūkanų normų apsikeitimo sandorių (išreikštų UR, GBP, JPY, USD, NOK, PLN ir SEK) ir į indeksą įtrauktų kredito įsipareigojimų neįvykdymo apsikeitimo sandorių (išreikštų EUR) tarpuskaitos, kurią atlieka pagrindinė sandorio šalis, deleguotuosius aktus, taigi, tarpuskaita taikoma apie 70 % šių turto klasių ne biržos išvestinių finansinių priemonių rinkos. Taip pat reikėtų pažymėti, kad nors tarpuskaitos pasiūla yra labai koncentruota, palūkanų normų apsikeitimo sandorių atveju tarpuskaitos paslaugas siūlo šešios skirtingos PSŠ.

Komisija atkreipia dėmesį į tai, kad: i) palūkanų normų išvestinės finansinės priemonės sudaro pagrindinę BIFP rinkos dalį; ii) dėl FPRR prekybos pareigos dalis palūkanų normų išvestinių finansinių priemonių gali būti įtraukta į BIFP apibrėžtį; iii) ERIR tarpuskaitos prievolė jau taikoma palūkanų normų apsikeitimo sandoriams ir, iv) nepaisant rinkos koncentracijos, palūkanų normų išvestinių finansinių priemonių rinką yra pasidalijusios šešios skirtingos PSŠ. Todėl Komisija sutinka su EVPRI išvadomis, kad, vertinant su BIFP susijusių atviros ir nediskriminacinės prieigos nuostatų įgyvendinimo pasekmes, palūkanų normų išvestinės finansinės priemonės yra svarbiausia turto klasė.

5.SU BIFP SUSIJUSIŲ ATVIROS IR NEDISKRIMINACINĖS PRIEIGOS NUOSTATŲ RIZIKOS VERTINIMAS

Nors atviros prieigos nuostatos pagal FPRR dar neįgyvendintos, EVPRI nurodo, kad kai kurios EEE PSŠ ir prekybos vietos jau parengė ir sėkmingai taiko prieigos susitarimus BIFP arba ne biržos išvestinėms finansinėms priemonėms. EVPRI mano, kad dėl prieigos susitarimų, kuriuos pagal ERIR nuostatas taiko rinkos infrastruktūros, kol kas nekilo jokios pastebimos sisteminės rizikos. Taip yra nepaisant to, kad ne biržos išvestinės finansinės priemonės paprastai yra mažiau standartizuotos ir sudėtingesnės negu BIFP.

Tačiau, atsižvelgdama į EVPRI vertinimą, Europos Komisija laikosi nuomonės, kad dėl esamų su BIFP susijusių prieigos susitarimų vis tiek iš principo gali kilti rizika, kuri galėtų kelti grėsmę sklandžiam ir tvarkingam rinkų veikimui arba neigiamai paveikti sisteminę riziką.

Šiuo atžvilgiu ir atsižvelgdama į ESRV atliktą makroprudencinės rizikos vertinimą, EVPRI pabrėžia, kad įgyvendinus su BIFP susijusias FPRR atviros ir nediskriminacinės prieigos nuostatas, galėtų kilti įvairių rūšių rizika.